**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS TARYBOS 2023 M. GRUODŽIO 21 D. SPRENDIMO NR. T9-227 „DĖL SKUODO RAJONO SAVIVALDYBĖS 2024–2026 METŲ STRATEGINIO VEIKLOS PLANO PATVIRTINIMO“ PAKEITIMO**

2024 m. rugsėjo 16 d. Nr. T10-182

Skuodas

**1. Parengto sprendimo projekto tikslas ir uždaviniai.**

Pakeisti pakoreguotą Skuodo rajono savivaldybės 2024–2026 metų strateginį veiklos planą.

**2. Siūlomos teisinio reguliavimo nuostatos.**

Vietos savivaldos įstatymo 15 str. 2 dalies 30 p. numatyta, kad savivaldybės strateginius dokumentus, taip pat ir strateginį veiklos planą tvirtina savivaldybės taryba. Keičiant strateginius dokumentus, juos tvirtinti taip pat privaloma tarybos sprendimu.

Visi strateginių dokumentų pakeitimai privalo būti suderinti su Savivaldybės tarybos Kolegija.

Skuodo rajono savivaldybės strateginio planavimo organizavimo tvarkos aprašo, patvirtinto Skuodo rajono savivaldybės tarybos 2023 m. rugpjūčio 24 d. sprendimu Nr. T9-155, 24 p. numatyta, kad strateginis veiklos planas gali būti keičiamas, kai reikia koreguoti ar įtraukti naujas pažangos ar tęstinės veiklos priemones.

Šio keitimo metu planuojama įtraukti tris naujas pažangos priemones:

1.2.1.2. Mokyklinių autobusų įsigijimas. 2024 m. rugpjūčio 21 d. Skuodo rajono savivaldybės administracija ir Švietimo, mokslo ir sporto ministerija pasirašė Lėšų naudojimo sutartį Nr. R5-572. Vadovaujantis šia sutartimi, Skuodo rajono savivaldybei iš LR valstybės biudžeto skiriama 68 000 Eur mokyklinio autobuso įsigijimui.

2.1.3.14. Laikino atokvėpio paslaugų teikimas. Laikino atokvėpio paslauga – pagalba suteikiant galimybę pailsėti asmeniui (šeimai), prižiūrinčiam (-iai) asmenį, kuriam nustatytas individualios pagalbos teikimo išlaidų kompensacijos poreikis. 1 asmeniui per metus gali būti suteikiama 720 val. paslaugų. Valstybės biudžeto lėšos skiriamos laikino atokvėpio paslaugų išlaidoms apmokėti.

2.1.3.15. Intelekto ir (ar) psichikos negalią turinčių asmenų atvejo vadybos paslaugos. Šios paslaugos bus teikiamos įgyvendinant projektą ,,Perėjimas nuo institucinės globos prie šeimoje ir bendruomenėje teikiamų paslaugų Sostinės, Vidurio ir Vakarų Lietuvos regionuose“. Skuodo rajono savivaldybės administracija šiame projekte dalyvauja partnerio teisėmis.

Atvejo vadybos modelio taikymo tikslai: skatinti psichikos ir (ar) intelekto negalią turinčių asmenų savarankišką gyvenimą ir dalyvavimą bendruomenėje, alternatyvių institucinei globai paslaugų plėtrą bendruomenėje siekiant prevencijos patekimui į stacionarias socialines globos įstaigas, mažinti artimųjų, globojančių ir (ar) prižiūrinčių asmenis, turinčius psichikos ir (ar) intelekto negalią, patiriamą psichologinę, emocinę, fizinę naštą rūpinantis negalią turinčiuoju, užtikrinti valstybės ir savivaldybių institucijų, įstaigų ir (ar) organizacijų, teikiančių socialines, sveikatos priežiūros, teisines, švietimo ir kitas paslaugas, reikalingas asmenų individualių poreikių tenkinimui, veiklos koordinavimą ir skatinti jų bendradarbiavimą. Projekto trukmė – 5 metai. Tinkamos finansuoti išlaidos – darbo užmokesčio išlaidos 1 etatui.

**3. Laukiami rezultatai.**

Pakeistas Skuodo rajono savivaldybės 2024–2026 metų strateginis veiklos planas.

**4. Lėšų poreikis sprendimui įgyvendinti ir jų šaltiniai.**

Savivaldybės biudžeto lėšų poreikio nėra.

**5. Sprendimo projekto autorius ir (ar) autorių grupė.**

Pranešėja – Ona Malūkienė, Skuodo rajono savivaldybės administracijos vyriausioji specialistė.