**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL GLOBOS CENTRO VEIKLOS FINANSAVIMO SKUODO RAJONO SAVIVALDYBĖJE TVARKOS APRAŠO PATVIRTINIMO**

2024 m. rugsėjo 16 d. Nr. T10-184

Skuodas

**1. Parengto sprendimo projekto tikslas ir uždaviniai.**

Patvirtinti Globos centro veiklos finansavimo Skuodo rajono savivaldybėje tvarkos aprašą (toliau – aprašą) pagal galiojančius teisės aktus. Aprašas reglamentuoja nuo liepos 1 d. Lietuvos globos sistemoje pradėjusio veikti nuolatinio globotojo institutą.

Nuolatinis globotojas, vykdydamas veiklą, prižiūri tik likusį be tėvų globos vaiką, kuriam įstatymų nustatyta tvarka yra arba turi būti nustatyta nuolatinė globa (rūpyba), su kuriuo nėra susietas giminystės ryšiais ir kuris atitinka bent vieną iš šių požymių: turi nesėkmingos laikinosios priežiūros, globos (rūpybos) ir (ar) įvaikinimo patirtį (globėjo nušalinimas, atleidimas, tėvų valdžios ribojimas įtėviams); turi sunkiai išgydomų ir (ar) nepagydomų raidos ir (ar) psichikos sutrikimų, negalių; piktnaudžiauja psichotropinėmis medžiagomis arba turi priklausomybių; turi funkcionavimo sunkumų (neadaptyvus elgesys, socialinis nusišalinimas, prisitaikymo mokykloje sunkumai ir mokyklos nelankymas, polinkis į savižudybę ir pan.); vyresnis nei dešimties metų vaikas; nepilnamečiai tėvas ar motina drauge su vaiku bei, jei priežiūra reikalinga didesnei nei trijų vaikų brolių ir (ar) seserų grupei.

Apraše numatomas pagalbos pinigų dydžių diferencijavimas. Už vieną globojamą vaiką bus mokama 4 BSI (vietoj 3 BSI) dydžio pagalbos pinigai.

Pripažinti netekusiu galios Skuodo rajono savivaldybės tarybos 2022 m. vasario 24 d. sprendimą Nr. T9-24 „Dėl Globos centro veiklos finansavimo Skuodo rajono savivaldybėje tvarkos aprašo patvirtinimo“.

**2. Siūlomos teisinio reguliavimo nuostatos.**

Projektas parengtas įgyvendinant Lietuvos Respublikos socialinių paslaugų įstatymą Nr. X-493, įsigaliojusį nuo 2024 m. liepos 1 d., Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 „Dėl Globos centro veiklos aprašo patvirtinimo“ patvirtintu Globos centro veiklos aprašu (2024 m. birželio 21 d. įsakymo Nr. A1-421redakcija) ir Lietuvos Respublikos socialinės apsaugos ir darbo ministro 2024 m. birželio 11 d. įsakymu Nr. A1-397 „Dėl mokėjimo už socialines paslaugas tvarkos aprašo patvirtinimo“ patvirtintu Mokėjimo už socialines paslaugas tvarkos aprašu.

**3. Laukiami rezultatai.**

Aprašas atitiks šiuo metu galiojančias teisės aktų nuostatas.

Apraše reglamentuotas nuolatinio globotojo institutas, pagalbos pinigų dydžių diferencijavimas, kuriais siekiama užtikrinti, kad kuo daugiau vaikų, netekusių tėvų globos (rūpybos), augtų ir vystytųsi šeimos aplinkoje.

**4.** **Lėšų poreikis sprendimui įgyvendinti ir jų šaltiniai.**

Šiuo metu pagalbos pinigai yra mokami už 42 globojamus (rūpinamus) vaikus po 3 BSI. Iš jų 5 vaikai yra jau pilnamečiai, kurie mokinasi.

Pagalbos pinigų mokėjimo dydžių pakeitimui nuo 2024 m. spalio 1 d. bus reikalingos lėšos iš savivaldybės biudžeto skiriant vaikui po 4 BSI vietoj 3 BSI, jeigu šeimoje globojamas (rūpinamas) vienas vaikas. Tokių globojamų (rūpinamų) vaikų yra 22. Šiuo metu neturime globojamų (rūpinamų) vaikų iki 3 metų amžiaus. Patvirtinus tvarkos aprašą, 2024 metais papildomai reikės 3 630 Eur. Nuolatinio globotojo pareigybei 2024 m. pinigų neplanuojama.

**5. Sprendimo projekto autorius ir (ar) autorių grupė.**

Rengėja ir pranešėja – Socialinės paramos skyriaus vedėja Rasa Noreikienė

Rengėja – Socialinės paramos skyriaus vyriausioji specialistė (socialinių paslaugų) Alma Malūkienė.