**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO Klaipėdos Ernesto Galvanausko profesinio mokymo centro projekto „VISOS DIENOS MOKYKLOS PASLAUGŲ PRIEINAMUMO DIDINIMAS“ RENGIMUI IR SKUODO BARTUVOS PROGIMNAZIJOS BEI SKUODO RAJONO MOSĖDŽIO GIMNAZIJOS DALYVAVIMUI PARTNERIO TEISĖMIS**

2024 m. rugsėjo 17 d. Nr. T10-191

Skuodas

1. **Parengto sprendimo projekto tikslas ir uždaviniai.**

Parengtu Tarybos sprendimo projektu prašoma leisti Skuodo Bartuvos progimnazijai ir Skuodo rajono Mosėdžio gimnazijai dalyvauti projekte „Visos dienos mokyklos paslaugų prieinamumo didinimas“ partnerio teisėmis. Projekto paraiškos teikėjas – Klaipėdos Ernesto Galvanausko profesinio rengimo centras.

**2. Siūlomos teisinio reguliavimo nuostatos.**

LR vietos savivaldos įstatymas.

Lietuvos Respublikos švietimo ir mokslo ministro 2023 m. kovo 1 d. įsakymas Nr. V-241 „Dėl 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos švietimo plėtros programos pažangos priemonės Nr. 12-003-03-02-01 „Įgyvendinti įtraukųjį švietimą“ aprašo patvirtinimo“.

**3. Laukiami rezultatai.**

Nauda mokykloms – sukurtos ir įdiegtos priemonės įtraukiajam ugdymui ir švietimo pagalbai, užtikrintas didesnis švietimo prieinamumas ir visos dienos mokyklos paslaugos, aprūpinimas reikalingomis specialiojo ugdymo priemonėmis, specialiųjų ugdymosi poreikių turintiems vaikams bei mokiniams, patiriantiems atskirtį ar socialines rizikas.

Laimėjus projektą ir Klaipėdos Ernesto Galvanausko profesinio mokymo centrui gavus finansavimą, Skuodo Bartuvos progimnazijai ir Skuodo rajono Mosėdžio gimnazijai bus skirta suma, kuri priklausys nuo surinktų projekto dalyvių (mokinių, mokytojų, švietimo pagalbos specialistų) skaičiaus, iki 500 000 Eur. Lėšos bus skiriamos projekte dalyvaujančių darbuotojų darbo užmokesčiui, mokytojų kompetencijų tobulinimui, projekto veikloms vykdyti bei reikalingoms mokymo priemonėms įsigyti. Patvirtinus projektą bus pasirašytas papildomas susitarimas dėl finansinių įsipareigojimų.

**4. Lėšų poreikis sprendimui įgyvendinti ir jų šaltiniai.**

Sprendimui įgyvendinti papildomų lėšų poreikis neplanuojamas.

**5. Sprendimo projekto autorius ir (ar) autorių grupė.**

Rengėja – Skuodo rajono savivaldybės administracijos Švietimo ir sporto skyriaus vyriausioji specialistė Aldona Jasienė.